Dagsordenen for ressortomlægninger og strukturændringer er ikke afskedigelser.
Hvis afskedigelser alligevel kommer på tale som følge af ressortomlægningen, gælder § 3, stk. 2, om ledelsens informationspligt i Aftale om samarbejde og samarbejdsudvalg i staten.
Ifølge aftalens § 3, stk. 2, nr. 2 har ledelsen pligt til at informere medarbejderrepræsentanterne i samarbejdsudvalget om arbejdspladsens aktuelle situation og forventede udvikling især med hensyn til strukturændringer og i situationer, hvor beskæftigelsen er truet. Planlagte og forventede foranstaltninger skal også inddrages i denne sammenhæng.
Ifølge aftalens § 3, stk. 2, nr. 3 har ledelsen også pligt til at informere om andre beslutninger, der kan føre til betydelige ændringer i arbejdets tilrettelæggelse, og medarbejdernes ansættelsesforhold.
Ledelsen skal informere så tidligt som muligt og med et så passende indhold, at der kan ske en grundig drøftelse i samarbejdsudvalget således, at medarbejdernes synspunkter og forslag kan indgå i grundlaget for ledelsens endelige beslutning.
Efter aftalens § 3, stk. 6 har ledelsen pligt til at drøfte den påtænkte ledelsesmæssige beslutning om afskedigelse af medarbejdere på arbejdspladsen som følge af ressortomlægningen med medarbejderrepræsentanterne i samarbejdsudvalget, hvis medarbejderrepræsentanterne anmoder herom.
Hvis der er tale om afskedigelser af større omfang bør I aftale, at egentlige afskedigelser så vidt muligt undgås, og at I først undersøger løsninger som frivillige fratrædelsesordninger, naturlig afgang og nedsat arbejdstid. Det er vigtigt, at alle medarbejdere sikres bedst muligt i forbindelse med omorganiseringen. Vær også opmærksom på § 3, stk. 4 i Aftale om tillidsrepræsentanter i staten, hvorefter ledelsen har pligt til at holde HK Stat-TR orienteret ved forestående afskedigelser af HK-medarbejdere på arbejdspladsen.